Ipsa die, dum missa matutinalis canitur, præcentor ordinat in capitulo libros qui dandi sunt in capitulo. Debet legi regula de Quadragesimæ observatione. Si vero in ipsa feria secunda festum duodecim lectionum evenerit, cum lectio evangelica fuerit recitata, post absolutionem defunctorum, puer sententiam sancti Benedicti de Quadragesimæ observatione sine benedictione legit. Qua finita et dicto ab abbate vel priore Benedicite. Loquamur de ordine, hic fit sermo in capitulo. Factoque sermone, surgit statim præcentor et recitat nominatim quibus præterito anno libros dedit, redduntque singuli suos. Si quis suum non perlegit, cum post brevis recitationem libri distributi fuerint, petet veniam et si negligentiæ vel desidiæ causa non perlegit, sine judicio non evadit. At si persona talis fuerit quæ, aliis curis occupata, legere non potuit, injunctis ei psalmis quot præsidenti visum fuerit, ita demum parcitur ei. Post recitationem itaque brevis librorum præteriti anni, præcentore (126) libros alios distribuente, subsequitur post eum succentor annotans in tabula nomina eorum qui distribuuntur librorum et nomina libros accipientium. Quo peracto petunt venias ordine supradicto qui libros non perlegerint. Quorum causa finita, petunt iterum venias quibus injunctum est monasterium circumire, quos et circatores vocamus. Quorum si qui relaxandi videntur absolvuntur, injunctis eis psalmis quot præsidenti videtur, et alii quotquot necesse fuerit in eorum loco substituuntur. Præcipiturque eis ut secundum Deum circam faciant, nulli pro qualibet gratia parcentes, nec per malitiam quemquam clamantes. Hoc facto distribuuntur altariain quibus debeant fratres per totum anni circulum celebrare. Hoc facto constituitur tricenarius pro familiaribus ut mos est. Pro hujusmodi tricenariis qui ter fiunt per circulum anni, cellerarius duodecim pauperes pascit de pane et vino et unius cibi ferculo qui eo vesci possit die. [Inchoantur] septem officia et septem missæ in conventu, triginta diebus præbenda in refectorio, et totidem Verba mea post matutinas, et triginta missæ privatæ. Hac die in refectorio mensæ mappis omnino teguntur. Omni feria secunda, quarta et sexta Quadragesimæ in capitulo versus Deus in adjutorium non dicitur, nec in claustro loquuntur. Feria quarta jejunii Quatuor temporum, ad missam, dicitur ad primam collectam Dominus vobiscum; deinde legitur lectio eodem tono quo epistola; ad secundam collectam dicitur tantum Oremus; tractum cantant duo in albis ad præceptum cantoris, qui post offerendam statim devestiunt se. § De sabbato jejunii. — Sabbato sequenti ad missam dicuntur omnes collectæ sine salutatione, et dicitur Flectamus genua præter ultimam, ad quam dicitur Dominus vobiscum, non autem dicitur Flectamus genua. Hebdomadarius in cappa regit chorum; omnia responsoria incipit quæ conventus simul postea cantat. Ad hanc missam una tantum offertur hostia. Ille qui chorum regit, aliis ad orationes procumbentibus, non procumbit. Illi sex revestiti in albis qui cantant Benedictiones, istarum non finiunt primum versum, sed inceptum ab eis chorus prosequitur et finit; alios versus alternatim cantant ita ut, dum tres de uno choro cantant versum suum, alii tres sedent, et sic fit per singulos versus, conventu tamen post unumquemque versum repetente Hymnum dicite et. Illi sex cantores simul stantes canunt versum ultimum qui sequitur; chorus repetit hunc versum Hymnum dicite. Statim illi sex cantores incipiunt Benedictus es; quem versum inceptum ab eis chorus prosequitur et finit. Quo finito sacerdos dicit coll. Deus (127) qui tribus pueris, ad quam dicitur Dominus vobiscum, sed non dicitur Flectamus genua, et non dicitur nisi una collecta. Post quam legitur epist. Rogamus vos corripite. Duo juvenes revestiti in albis cantant tractum Laudate. Ad hanc missam qui chorum regit non ponit incensum in thuribulum, nec præfatio de jejunio dicitur. § Dominica secunda Quadragesimæ. — Dominica qua cantatur Reminiscere, cum illi duo qui cantant responsorium ad missam primum versum inceperint, chorus eumdem versum reincipit et finit; alios duos versus illis duobus canentibus, chorus finem cujusque versus prosequitur. Quibus finitis ipsi cantores primum versum reincipiunt.